SA man by Mugabe se ampswoning gevangRobert Mugabe ŉ Beroepsjagter van Suid-Afrika is Sondag by die Zimbabwiese president, Robert Mugabe, se ampswoning in Harare in hegtenis geneem. Volgens die Zimbabwiese nuuswebwerf News Day is Adriaan Philip Oliver met nege patrone in sy besit in hegtenis geneem. Oliver, wat Dinsdag in die landdroshof in Harare aan betreding skuldig bevind is, is tot twee maande tronkstraf of ŉ boete van $150 (net meer as R2 000) gevonnis. Volgens die staat het Oliver op 7 Mei omstreeks 03:00 met ŉ Toyota Land Cruiser deur polisieversperrings na die president se ampswoning gery. Hy het glo versuim om ag te slaan op verskeie padtekens en het toe oor ŉ versperring met skerp penne gery voordat hy 20 m verder met ŉ pap wiel gaan staan het. Dit is toe dat hy in hegtenis geneem is. In sy getuienis het Oliver aan landdros Lazini Ncube gesê hy het verdwaal en nie besef waar hy was nie. Hy het ook gesê hy is tydelik in Zimbabwe om by sy siek kind te wees. Ncube het gesê hy gee Olivier die voordeel van die twyfel omdat dit sy eerste oortreding is.